Kobus druk 3 keer vir Hurricanes | Netwerk24
29 Februarie 2020 07:43
Die Hurricanes se Kobus van Wyk sit af op 'n lopie teen die Sunwolves. Foto: Getty Images
Die Hurricanes het tien drieë gedruk om gemaklik met 62-15 in Napier, Nieu-Seeland, te wen.
Veral in die middelveld was die Sunwolves se verdediging maar effentjies, met die tuisspan se senters, Vince Aso en Ngani Laumape, wat darem te maklik gate gevind het.
Dit het 'n speler soos die vleuel Kobus van Wyk die geleentheid gegee om drie keer te gaan druk. Van Wyk het tevore vir die Stormers en die Haaie in Suid-Afrika gespeel.
Die Sunwolves het egter min van die bal gesien, en was die grootste deel van die wedstryd op die agtervoet. Hul skrumskakel, Rudy Paige, 'n vergete oud-Springbok, het 'n keer goed weggebreek met die bal onder die arm. Maar dit was te min om 'n invloed op die wedstryd te hê.
Of om die Sunwolves se status na enigiets anders as melkkoeie te verander.
Hurricanes 62 (28): Drieë: Kobus van Wyk (3), Chase Tiatia (2), Ben Lam, TJ Perenara, Gareth Evans, Ngani Laumape, Vince Aso. Doelskoppe: Fletcher Smith (5), Tiatia.
Sunwolves 15 (10): Drieë: Michael Stolberg, Siosaia Fifita. Doelskop: Jumpei Ogura. Strafdoel: Ogura. – Sportredaksie